הסמליל הראשון של צחוק מעבודה
**צחוק מעבודה** היא תוכנית בידור קומית ישראלית, בהנחייתו של שלום אסייג ובהשתתפות קומיקאים וסטנדאפיסטים נוספים, אשר שודרה במשך 7 עונות בערוץ 2 במסגרת זכיינית השידור "רשת" והחל מעונתה השמינית משודרת ברשת 13.

התוכנית שבה במתכונת חדשה בעקבות התפרצות נגיף הקורונה בישראל, והיא נקראת "צחוק מהמצב" ושודרה החל מ-18 באפריל 2020 בערוץ רשת 13.

מבנה התוכנית
------------

העונה הראשונה של התוכנית שודרה החל ב-4 באפריל 2008, והתמקדה בעיקר באסייג אשר בכל פרק הציג שני קומיקאים אשר נשלחו לעבוד במקומות עבודה שונים. לאחר שידור הקטעים המוקלטים ממקומות העבודה, הקומיקאים מגישים קטע סטנד-אפ אודות אותה עבודה ונושאים נוספים. בכל סוף קטע התדיינו המשתתפים על הפן הקומי הקיים באותו מקצוע.
ב"פינת ה-VIP" שהגישה רז שפירא המעסיקים של הקומיקאי מתראיינים. לאחר מספר תוכניות בוצעו מספר שינויים בפורמט התוכנית - שם התוכנית שונה ל"צחוק מעבודה - המהדורה המרכזית", רז שפירא פרשה בשל קבלת תפקיד חדש בערוץ המוזיקה, כמות הקומיקאים המשתתפים בכל תוכנית גדלה לפאנל המוכר (בממוצע ארבעה פאנליסטים) וכן נולדה הפינה "הסטנד-אפ הראשון בקריירה" שבה התארחו ידוענים שונים (אשר רובם אינם מזוהים מתחום הסטנד-אפ). פינה זו המשיכה גם בעונות הבאות. למשתתפים הקבועים נוספו בהמשך נדב אבקסיס ואבי נוסבאום. בעונה השנייה של התוכנית נוספה פינה הנקראת "הדור הבא לצחוק", בה אסייג מדבר עם ילדים בגיל הגן על נושאים כמו משטרה, דיאטה וספורט.

העונה השלישית שודרה מ-9 בספטמבר 2009. שם התוכנית חזרה לשמה המקורי (צחוק מעבודה). עם יציאתה של ליטל שוורץ לחופשת לידה, היא הוחלפה בחנה לסלאו ואילנית לוי. כמו כן נוספה פינה חדשה בה אסייג עוקב אחרי סטנדאפיסטים מתחילים ומארח אותם באולפן.

העונה הרביעית החלה ב-21 בפברואר 2010. בעונה זו הצטרף יעקב כהן שגם קיבל פינה משלו.

העונה החמישית עלתה לשידור ב-5 ביולי 2010. אל עונה זו הצטרפו הקומיקאים מיקי גבע (שכבר הופיע בתוכנית בעבר) הדר לוי ושאולי בדישי, בנוסף שחר חסון אשר שב לתוכנית. עונה זו כללה פינת מחווה לקולנוע הישראלי, בה משתתפי התוכנית שולבו בקטעי פרודיה כמעין המשך מעודכן לעלילות של סרטים ישראלים שונים ("אלכס חולה אהבה", "צ'רלי וחצי", "מציצים" ועוד). בפינה זו השתתפו גם שחקנים נוספים, בהם דני שטג, דודי כהן ודוד קיגלר (אשר השתתף בתוכנית בעבר).

העונה השישית עלתה לשידור ב-29 במאי 2011, שפרק הפתיחה זכה לרייטינג של 19.6%. אל עונה זו הצטרפו קומיקאים שהשתתפו בעבר. נדב אבקסיס שהשתתף בעונה השנייה ורועי לוי שהשתתף בתוכנית אחת בעונה הראשונה. שחר חסון והדר לוי לא משתתפים בעונה זו. עונה זו כללה גם פינה קבועה של צמד הקומיקאים דובדבני וקובץ'.

ב-8 באוגוסט 2012 פורסם בדף הפייסבוק של התוכנית קדימון לעונה השביעית של התוכנית. עונה זו עלתה לשידור ב-31 באוגוסט 2012, ואליה הצטרפו שחר חסון, עופר שכטר, מיקי גבע, חן מזרחי, אודליה יקיר והשחקנים יפית אסולין ויניב ביטון ("נבחרת ישראל בטלוויזיה"). זאת לאחר עזיבתם של המשתתפים הוותיקים אורי חזקיה, ארז שלם ונדב אבקסיס. עונה זו לוותה גם בתוכנית בת בשם "הכיתה הטיפולית של צחוק מעבודה" בהנחיית שחר חסון, המארח פאנל של 5 סטנדאפיסטים צעירים. עונה זו הסתיימה בסוף דצמבר 2012.

בחודשים אפריל-מאי 2013 הופקו מספר תוכניות ספיישל בנושאים שונים, ביניהן ספיישל "צחוק מהסטנדאפ" ובו התאחדה רוב חבורת "פלטפוס", ספיישל "צחוק מעצמאות" לכבוד יום העצמאות ועוד. בין המשתתפים הנוספים בתוכניות הספיישל היו אורי גוטליב ומני עוזרי. באוקטובר 2013 שודרה תוכנית ספיישל נוספת, "צחוק מהאייטיז", לרגל עליית הסדרה של אסייג "שנות ה-80". ספיישל זה הוא השידור האחרון שהופק במסגרת התוכנית.

כמו כן, התוכנית משודרת בשידורים חוזרים בערוץ הוט קומדי סנטרל.

ב-18 באפריל 2020 עלתה עונתה התשיעית של התוכנית אחרי היעדרות של שבע שנים, בערוץ רשת 13, בעקבות התפרצות נגיף הקורונה בישראל. עונה זו נקראת "צחוק מהמצב". מבנה התוכנית כוללת פאנל של ארבעה משתתפים, כאשר חלקם עולים לסטנד-אפ הנוגע למצב, וכן אורחים שמתארחים בתוכנית, ויושבים יחד עם חברי הפאנל הקבוע. עונה זו הסתיימה ב-8 ביוני 2020.

קומיקאים קבועים
---------------

יונתן ברק, לוסי אהריש, רועי לוי, ושלום אסייג שהצטרף בעונה השלישית
-----------------------------------------------------------------

### צוות הכותבים

בנוסף לכותבים הראשיים אבי בלקין ומני אסייג, צוות כותבי התוכנית מנה את אסף בייזר, מתן אוסישקין, ערן אוסישקין, שחר אינבינדר, ליאור פריד, חן אביגדורי, נטלי קשלס ואמית לוי.

מכירת הפורמט מחוץ לישראל
------------------------

ביוני 2009, פורמט התוכנית נמכר לשידור בערוץ פראנס 4 הצרפתי. ביולי 2010 נמכר הפורמט גם לרשת RTL בגרסה דוברת גרמנית. הפורמט נמכר לשידור גם לספרד, רוסיה, סין ומזרח אירופה, ונמכר גם כאופציה לארצות הברית, אולם לא הופקה שם תוכנית.

קישורים חיצוניים
----------------

* "צחוק מעבודה", האתר הרשמי

* "צחוק מעבודה", במסד הנתונים הקולנועיים IMDb (באנגלית)

* "צחוק מעבודה", במיזם "אישים" לתיעוד היצירה הישראלית

**ביקורות:**

* אסף ליברמן, עכבר העיר, צחוק מהעבודה: שלום אסייג הוא לא האיש, באתר הארץ, 12 באפריל 2008
* ניר קיפניס, ‏יש עתיד ל"צחוק מהעבודה"?, באתר גלובס, 29 במאי 2011
* סמדר שילוני, "צחוק מעבודה": להחליף אותנו, לא אותם, באתר ynet, 30 במאי 2011
* פז חסדאי‏, למה "צחוק מעבודה" מצליחה? כי הצופים התרגלו לבינוניות, באתר וואלה!‏, 30 במאי 2011
* זיו יצחקי, עכבר העיר, "צחוק מעבודה": רועי לוי מתאמץ ולא מצליח, באתר הארץ, 30 במאי 2011

הערות שוליים
------------

1. ↑  גיא אורבניאק, ‏בדיחות קרש והומור עדתי עבש: ל"צחוק מהמצב" אין הצדקה או פואנטה, באתר מעריב אונליין, 20 באפריל 2020
2. ↑  ירון פריד, צחוק מהעבודה: הבדיחה על חשבון שלום אסייג, באתר הארץ, 10 בספטמבר 2009
3. ↑  אלון עידן, איך עזר ערוץ 10 לבדיחות של שלום אסייג ב"צחוק מהעבודה"?, באתר הארץ, 03 במאי 2010
4. ↑  גילי איזיקוביץ, תשמעו בדיחה, באתר הארץ, 5 ביולי 2010
5. ↑  רועי ברק, ‏רייטינג: 19.6% לפתיחת העונה של "צחוק מעבודה" בערוץ 2, באתר גלובס, 30 במאי 2011
6. ↑  עכבר העיר, השבוע בטלוויזיה: עושים צחוק מעבודה בפעם השלישית, באתר הארץ, 29 במאי 2011
7. ↑  מורן שריר, צחוק ודמע - ערב מושלם, באתר הארץ, 05 בספטמבר 2011
8. ↑  ספיר יעקב, עכבר העיר, סופשבוע בטלוויזיה: צחוק מעבודה חוזרת לעונה שביעית, באתר הארץ, 30 באוגוסט 2012
9. ↑  צוף ישראלי, ‏״צחוק מהמצב״ עם שלום אסייג - למה זה מגיע לנו?, באתר מעריב אונליין, 19 באפריל 2020
10. ↑  יעל גאוני, ‏הפורמט של "צחוק מהעבודה" נמכר לשידור בצרפת, באתר גלובס, 2 ביוני 2009
11. ↑  לי-אור אברבך ורועי ברק, ‏"צחוק מהעבודה" תמשיך לעונה נוספת ברשת הגרמנית RTL, באתר גלובס, 28 באפריל 2011
12. ↑  לי-אור אברבך, ‏"צחוק מעבודה" תעלה לשידור בענקית השידור הגרמנית RTL, באתר גלובס, 18 ביולי 2010  
אתר למנויים בלבד נתי טוקר, "אפשר לפתח את המודל של ההיי-טק הישראלי גם לתעשיית התוכן", באתר TheMarker‏, 8 באפריל 2013